**Prvý „ERA Chair“ projekt na Slovensku**

Komisárka EK pre vedu a inovácie Máire Geoghegan-Quinn 10.2.2014 na konferencii venovanej H2020 v chorvátskom Záhrebe oficiálne prezentovala výsledky pilotnej výzvy „ERA Chairs“, ktorá bola vyhlásená v 7. rámcovom programe EÚ v špecifickom programe Kapacity – Výskumný potenciál. Veľký úspech na Slovensko priniesla Žilinská univerzita v Žiline, ktorá obstála v tvrdej konkurencii. Celkovo bolo podaných 111 návrhov projektov takmer zo všetkých oprávnených konvergentných regiónov EÚ. Financovaných je 11 projektov a Žilinská univerzita v Žiline je medzi nimi s projektom „**E**nhancing **R**esearch and innov**A**tion **d**imension of the University of Zilina in **i**ntelligent tr**a**nspor**t** syst**e**ms“, ktorý má veľmi príznačný akronym „ERAdiate“ – vyžarovať, žiariť.

Projekt je zameraný na posilnenie výskumného potenciálu a podporu excelentnosti na Žilinskej univerzite v Žiline ako aj v Žilinskom regióne v oblasti inteligentných dopravných systémov. Kľúčovými nástrojmi na dosiahnutie cieľov bude systematický rozvoj ľudských zdrojov, efektívne využívanie unikátnej výskumnej infraštruktúry, získanej najmä zo Štrukturálnych fondov EÚ, a transformácia inštitúcie smerom k posilneniu konkurencieschopnosti v rámci Európskeho výskumného priestoru.

Projekt sa zameriava na trvalo udržateľný rozvoj ľudských zdrojov a kľúčových kompetencií na Žilinskej univerzite v Žiline v oblasti inteligentných dopravných systémov pod vedením skúseného vedca a manažéra „ERA Chair Holder“ a jeho/jej tímu. Pozornosť sa bude klásť na zvýšenie kritického množstva vynikajúcich výskumných pracovníkov, významné posilnenie výkonu Žilinskej univerzity v Žiline vo výskume financovanom z komunitárnych zdrojov EÚ, implementáciu štrukturálnych zmien pre efektívnejší manažment vedy a inovácií, implementáciu kultúry Európskeho výskumného priestoru s dopadom na regionálny rozvoj, rast a zamestnanosť v zmysle regionálnych inovačných stratégií.

Synergia medzi investíciami do výskumnej infraštruktúry zo Štrukturálnych fondov EÚ a financovaním výskumných a inovačných aktivít v rámci komunitárnych zdrojov tvorí základný pilier pre rozvoj unikátnych výskumných a inovačných aktivít v Žilinskom regióne. Aktivity sú orientované na globálne spoločenské a environmentálne výzvy prepojené na riešenie problematiky dopravy s implementáciou inteligentných riešení.